מוחמד ותד (משפטן)

מוחמד ותד (נולד ב-18 באוגוסט 1980) הוא פרופסור מן המניין ונשיא המכללה האקדמית רמת גן. חוקר בכיר במכון למחקרי ביטחון לאומי (INSS) שליד אוניברסיטת תל אביב, עמית מחקר במכון למדיניות נגד טרור באוניברסיטת רייכמן, ועמית מחקר במרכז מינרבה לשלטון החוק במצבי קיצון של אוניברסיטת חיפה. נגיד רוטרי ישראל לשנת 2025–2026.

ביוגרפיה 
ותד נולד וגדל בכפר ג'ת שבמשולש לאביו, עורך הדין סיף אלדין ותד, אחד מעורכי הדין הראשונים באזור המשולש, ולאימו, ג׳מאל, ילידת חיפה, המנהלת את משרד עורכי הדין שבבעלות אביו. יש לו שני אחים ואחות.

 לימודים אקדמיים 
ותד סיים את לימודיו התיכוניים בכפר ג׳ת המשולש בשנת 1998. הוא בוגר הפקולטה למשפטים באוניברסיטת חיפה בשנת 2003 (LL.B.), לרבות לימודים באוניברסיטת אוקספורד באנגליה (תוכנית לחילופי סטודנטים). השלים לימודים אקדמיים גבוהים בפקולטה למשפטים באוניברסיטה העברית בירושלים (2004), תואר שני (LL.M.) ותואר שלישי (JSD) בבית הספר למשפטים באוניברסיטת קולומביה בארצות הברית (2005, 2007). עבודת הדוקטור שלו, בהנחייתו של ג׳ורג׳ פלטשר  עסקה בשאלת הכפפת המשפט הפלילי המהותי לביקורת חוקתית, ובחנה סוגיה זו במשפט האמריקאי, מנקודת מבט השוואתית של המשפט הקנדי והמשפט הגרמני. בשנת 2008 פורסמה העבודתה כספר אקדמי.

במהלך לימודיו זכה במלגות מחקר יוקרתיות (פולברייט, הלברט, מינרבה, והומבולט), והיה חבר מערכת במספר כתבי עת אקדמיים. את כל תאריו סיים בהצטיינות.

את השתלמות הבתר דוקטורט עשה במרכז מאנק ליחסים גלובאליים ולמדיניות ציבורית באוניברסיטת טורונטו בקנדה, במכון מאקס פלאנק בפרייבורג בגרמניה (2008), ובמוסד הבינלאומי ללימודי משפט פלילי באיטליה (2007, 2008).

עם סיום לימודיו לתואר ראשון במשפטים, והתמחה בבית המשפט העליון בלשכת השופטת דליה דורנר (2003-2004), ובשנת 2006 הוסמך כעורך דין בישראל.

 קריירה מקצועית 
בין השנים 2010-2014 היה הבעלים של שני משרדי עורכי דין, בראש פינה ובעפולה, וייצג בתיקים בולטים, בתחום המשפט הפלילי, החוקתי, והמנהלי. כמו כן שימש סניגור ציבורי חיצוני, מטעם הסניגוריה הציבורית במחוז הצפון.

 קריירה אקדמית  
את דרכו האקדמית התחיל בבית הספר למשפטים במכללה האקדמית צפת, אליה הצטרף כחבר סגל אקדמי בכיר מייסד בשנת 2008. באפריל 2017 קודם, על ידי הוועדה העליונה למינוי פרופסורים מטעם המועצה להשכלה גבוהה, לדרגת פרופסור חבר, ובנובמבר 2023 לדרגת פרופסור מן המניין.

בשנת 2018 מונה לתפקיד דיקן בית הספר למשפטים. בתקופת כהונתו כדיקן העניקה המועצה להשכלה גבוהה לבית הספר הסמכת קבע. בשנת 2022 מונה גם לתפקיד ממלא מקום סגן הנשיא לעניינים אקדמיים של המכללה.

באפריל 2024 מונה לנשיא המכללה האקדמית רמת גן.

במהלך השנים שימש מרצה מן החוץ במוסדות אקדמיים רבים בארץ ובחוץ לארץ: הפקולטות למשפטים באוניברסיטת תל אביב ובאוניברסיטת חיפה; המחלקה ללימודי היסטוריה באוניברסיטת לודוויג-מקסימיליאן (2019), מינכן, גרמניה; בית הספר למשפטים והמחלקה למדעי המדינה, באוניברסיטת קליפורניה באירוויין (2014-2016), ובית הספר למשפטים מיצ׳ל המלין, סיינט פול, מינסוטה, ארצות הברית. כמו כן היה עמית מחקר במרכז הבינלאומי לבריאות, משפט ואתיקה של אוניברסיטת חיפה; ועמית מחקר בכיר במכון למחשבה ישראלית.

 מחקריו 
מחקריו של פרופסור ותד עוסקים במספר רב של תחומים, ביניהם משפט חוקתי השוואתי, משפט פלילי השוואתי ובינלאומי, משפט בין-לאומי פומבי, דיני מלחמה, עינויים, וטרור, יישוב סכסוכים, אתיקה מקצועית, בריאות ומשפט, ויחסי הגומלין בין המשפט לבין מדעי המדינה. כמו כן הוא עוסק בהיסטוריה של ישראל ובסוגיות הנוגעות לדימוי עצמי ולזהות בחברות רב-תרבותיות. במחקריו מדגיש ותד את היתרונות שבמחקר השוואתי, ובלמידה משיטות משפט זרות. הוא נחשב לאחד החוקרים הישראלים הבולטים בתחום המשפט הפלילי והחוקתי האמריקאי ובעל מומחיות במשפט אנגלו-אמריקאי (במיוחד, המשפט האמריקאי, האנגלי, והקנדי), ובמשפט קונטיננטלי (במיוחד, המשפט הגרמני). ותד דוגל במחקר בין-תחומי, ומדגיש את יתרונותיו ככוללים הרחבת גבולות הדיון בבעיות חברתיות מורכבות מבחינה תאורטית ומעשית, על ידי הכללת תחומי ידע ונקודות מבט של דיסציפלינות נוספות.

 תפקידים ציבוריים  
בשנת 2020 נבחר על ידי פורום הדיקנים של הפקולטות ובתי הספר למשפטים כנציג הפקולטות למשפטים בוועדה הציבורית הממליצה על מועמדים לתפקיד היועץ המשפטי לכנסת

בשנים 2020-2024 שימש חבר בוועדה הבוחנת של לשכת עורכי הדין בישראל.

בשנת 2023 נבחר חבר במועצה המייעצת בנושא ״חוקה רזה לישראל״ המכון למדיניות העם היהודי.

בשנת 2024 שימש חבר בוועדת פרס גורני למשפט ציבורי, העמותה למשפט ציבורי בישראל; וחבר הוועדה הממליצה על מקבלי אות יקיר חיפה.

בשנת 2025 שימש חבר בוועדה המייעצת לבחירת זוכי פרס תאגיד השידור הישראלי.

 עתירות ציבוריות 
בשנת 2010 הגיש, כעותר ציבורי, לבית המשפט העליון, עתירה התוקפת את חוקתיות חוק משאל עם, בגדרה טען כי אימוץ מוסד משאל העם משנה את שיטת המשטר בישראל, ובהתאם הכרח כי ייקבע בחקיקה יסוד, ולא בחקיקה רגילה.

לאחר שבית המשפט, בהרכב מורחב של שבעה שופטים, הוציא צו על תנאי נגד הכנסת והמדינה, לפיו יש לנמק מדוע לא יעוגן מוסד משאל העם בחקיקה יסוד, הכנסת התשע עשרה חוקקה, ביום 12 במרץ 2014 את חוק יסוד: משאל עם, ברוב של 68 תומכים וללא מתנגדים, והעתירה נמחקה ביום 13 במאי 2014. הייתה זו הפעם הראשונה והיחידה, בה הצליח עותר ציבורי להוביל לחקיקת חוק יסוד בישראל.

 פעילות ציבורית 
במשך 16 שנים (2009-2025) שימש חבר, כנציג ציבור, במועצת העתנות בישראל ובנשיאות המועצה.

בשנת 2018 נבחר לחבר במועצה הציבורית של הקונגרס ליהדות ודמוקרטיה, בראשו עומד שופט בית המשפט העליון (בדימוס) אליקים רובינשטיין, הפועל להתמודדות עם המורכבויות הנובעות מאופייה של ישראל כמדינה יהודית ודמוקרטית.

בשנת 2020 מונה חבר הוועד המנהל של העמותה למשפט ציבורי בישראל, ובאותה שנה הצטרף כחבר הנהלה מייסד במכון הישראלי לעיתונות ולתקשורת, אותו ייסדה שופטת בית המשפט העליון (בדימוס) דליה דורנר.

בשנת 2023 נבחר (יחד עם המשנה לנשיאת בית-המשפט העליון (בדימוס) פרופ׳ אליקים רובינשטיין), ליושב ראש משותף לעמותת קו משווה – פיתוח מנהיגות תעסוקתית בחברה הערבית בישראל.

בשנת 2024 נבחר חבר הנהלת האגודה ללימודי ישראל, וכן חבר בוועדה המייעצת של המרכז למדיניות כלכלית של החברה הערבית במכון אהרן למדיניות כלכלית באוניברסיטת רייכמן.

 פרסים
 פרס צלטנר לחוקר צעיר בתחום המשפט לשנת 2020, מטעם הפקולטה למשפטים של אוניברסיטת תל אביב, תנועת רוטרי וקרן צלטנר.
 פרס החוקר הצעיר בתחום לימודי ישראל (בתחום המשפט) לשנת 2015, מטעם האגודה ללימודי ישראל.
 פרס הטוען הטוב ביותר בתחום המשפט הפלילי הבינלאומי לשנת 2007–2008, מטעם המוסד הבינלאומי ללימודי משפט פלילי בינלאומי.
 אות פול האריס מטעם קרן רוטרי העולמי על עשייתו ותרומתו לקהילה.

 קישורים חיצוניים
 מוחמד ותד, באתר המכללה האקדמית רמת גן
 מוחמד ותד, דבר הנשיא באתר המכללה האקדמית רמת גן
 מוחמד ותד, באתר המכללה האקדמית צפת
 מוחמד ס. ותד, "עתיד משותף לחברה הישראלית לחיזוק החוסן החברתי - תובנות והמלצות של הצוות לחשיבה חברתית", פרסום מיוחד, באתר המכון למחקרי ביטחון לאומי, 7 בפברואר 2022
 מוחמד ותד, "הגנה על כבוד האדם גם במשפט הפלילי המהותי – הכיצד?", בבלוג שיח. זכויות@מינרבה, 31 באוקטובר 2022
 מוחמד ותד, השלכות ביטול עילת הסבירות על זכויות הערבים בישראל, בתוכנית "סדר עולמי" באתר מאקו, 29 ביולי 2023

הערות שוליים

קטגוריה:בוגרי אוניברסיטת חיפה: משפטים
קטגוריה:בעלי תואר דוקטור מאוניברסיטת קולומביה
קטגוריה:זוכי פרס צלטנר
קטגוריה:סגל המכללה האקדמית צפת
קטגוריה:נשיאי מכללות בישראל
קטגוריה:נגידי רוטרי ישראל
קטגוריה:ג'ת: אישים
קטגוריה:אנשי אקדמיה ערבים ישראלים
קטגוריה:ישראלים שנולדו ב-1980